Kombinácia lieku a pobyt na slnku
dobrý deň,
10-ročná dcéra má predpísaný pri výsype spirabel. Užívanie 1 tbl 1x večer. Je možné užívať tieto lieky aj na dovolenke, ak by sme cez deň trávili čas na slnku?
Ďakujem
Dobrý deň.
Ďakujeme za Vašu otázku.
Spirabel obsahuje účinnú látku dezloratadín, ktorý zmierňuje alergické prejavy, v tomto prípade sú to kožné prejavy.
Medzi nežiadúcimi účinkami dezloratadínu je uvádzaná aj fotosenzitivita. To znamená zvýšená citlivosť kože na slnko, dokonca aj v prípade zamračeného počasia, a na UV (ultrafialové) žiarenie, napríklad UV žiarenie solária. Tento nežiadúci účinok , spozorovaný počas klinického skúšania, je zaradený medzi účinky s neznámou frekvenciou výskytu.
Z tohto dôvodu Vám odporúčam kontaktovať predpisujúceho lekára, ktorý zváži vhodnosť úžívania Spirabelu počas dovolenky/leta, prípadne ho vymení za liek s inou účinnou látkou, pri ktorej fotosenzitivita nebola pozorovaná.
Prajem pekný zvyšok dňa.
S pozdravom
Mgr. Barbora Bičanovská